מארק מליאר

מארק מליאר (נולד ב-5 במרץ 2000) הוא שחיין פאראלימפי ישראלי המתחרה בדרגות נכות S8; פעמיים אלוף פאראלימפי (טוקיו 2020) ושיאן עולם במשחים ל-400 מטר חופשי ול-200 מטר מעורב אישי. מליאר גם מחזיק בארבע מדליות מאליפויות עולם והוא שיאן עולם במשחים ל-800 מטר חופשי ול-1500 מטר חופשי. מארק מליאר נולד עם שיתוק מוחין במרכז הרפואי בני ציון שבחיפה, לאלכס ולדיאנה. יש לו אח-תאום, אריאל מליאר, אף הוא שחיין פאראלימפי. מליאר אובחן מגיל צעיר עם שיתוק מוחין (CP) שמתבטאת בשיתוק קל בצד שמאל של גופו. הוא החל להתאמן בשחייה בגיל 5 יחד עם אחיו כחלק מטיפול הידרו-תרפי. לאחר מספר שנים, עבר לנבחרת השחייה של איל"ן חיפה והוא מתאמן בבריכת איל"ן בקריית חיים, בהדרכת יעקב ביננסון. במהלך השנים הראשונות התחרה בתחרויות ארציות, ועם הצלחותיו התקדם לאליפויות אירופה והעולם, כאשר בכולן זכה להישגים. באליפות העולם לנכים שנערכה במקסיקו סיטי, מקסיקו, בדצמבר 2017, זכה מליאר בשתי מדליות ארד, במשחה ל-100 מטר גב ובמשחה ל-100 מטר חזה. בנוסף, סיים במקום חמישי במשחה ל-400 מטר חופשי ובמקום שמיני במשחה ל-200 מטר מעורב אישי. באליפות אירופה (אנ') שנערכה בדבלין, אירלנד באוגוסט 2018 זכה מליאר ב-3 מדליות, 1 כסף ו-2 ארד. מדליית כסף במשחה ל-400 מטר חופשי בתוצאה של 4:48.69 דקות (אנ') ומדליות ארד במשחה ל-100 מטר גב בתוצאה של 1:13.89 דקות (אנ') ובמשחה ל-100 מטר חזה בתוצאה של 1:24.67 דקות (אנ'). נוסף לכך, הוא סיים במקום שמיני במשחה ל-200 מטר מעורב אישי בתוצאה של 2:38.69 דקות. בתחרות שנערכה במכון וינגייט בפברואר 2019 קבע מליאר במשחה ל-1500 מטר שיא עולם חדש של 19:27.26 דקות, שיפור של כמעט 23 שניות לשיא בן 8 השנים. באליפות העולם לנכים שנערכה בלונדון בספטמבר 2019 זכה מליאר בשתי מדליות, זהב וכסף. מדליית זהב במשחה ל-400 מטר חופשי בשיא עולם חדש של 4:33.64 דקות, שיפור לשיא העולם בן ה-6 שנים של קרייג ג'וזף מהממלכה המאוחדת (4:39.14 דקות), לפני אנדרי טרסוב מאוקראינה (4:40.07 דקות) ואינקי בסילוף מארגנטינה (4:43.30 דקות). מדליית כסף במשחה ל-200 מטר מעורב אישי בשיא ישראלי חדש של 2:33.83 דקות, אחרי קרלוס סרנו מקולומביה, שקבע שיא אליפות חדש של 2:31.11 דקות ולפני אנדריי טרוסוב (2:35.28 דקות). כבר בשלב המוקדמות הוא קבע שיא ישראלי חדש של 2:37.54 דקות. בנוסף, סיים במקום רביעי במשחה ל-100 מטר חזה בתוצאה של 1:22.99 דקות ובמקום חמישי במשחה ל-100 מטר גב בתוצאה של 1:12.95 דקות. בשלב המוקדמות הוא קבע שיא ישראלי חדש של 1:11.92 דקות. ב-2020, זכה בתואר ספורטאי השנה מטעם ההתאחדות הישראלית לספורט נכים. באליפות אירופה שנערכה בפונשל, פורטוגל במאי 2021 הוא זכה ב-4 מדליות, 1 זהב, 2 כסף ו-1 ארד. מדליית זהב במשחה ל-100 מטר גב בשיא ישראלי חדש של 1:11.42 דקות, לפני פדריקו ביצ'לי מאיטליה (1:11.66 דקות) ואנדריי טרוסוב (1:12.10 דקות). מדליות כסף במשחה ל-200 מטר מעורב אישי בתוצאה של 2:34.79 דקות, אחרי יבגני בוגודאיקו (אנ') (2:34.43 דקות) ולפני אנדריי טרוסוב (2:35.89 דקות), שניהם מאוקראינה ובמשחה ל-100 מטר חזה בתוצאה של 1:22.98 דקות, אחרי יבגני בוגודאיקו (1:22.05 דקות) ולפני איוון בנצה מהונגריה (1:27.85 דקות) ומדליית ארד במשחה ל-400 מטר חופשי בתוצאה של 4:46.48 דקות, אחרי אנדריי טרוסוב (4:42.88 דקות) ופדריקו ביצ'לי (4:44.90 דקות). במשחקים הפאראלימפיים טוקיו (2020) הוא זכה בשתי מדליות זהב ואחת מארד: מדליות זהב במשחה ל-400 מטר חופשי דרגת נכות S7 בשיא עולם חדש של 4:31.06 דקות, לפני אנדיר טרוסוב (4:35.56 דקות) ואוון אוסטין מארצות הברית (4:38.95 דקות) ובמשחה ל-200 מטר מעורב אישי SM7 בשיא עולם חדש של 2:29.01 דקות, לפני אנדריי טרוסוב (2:29.99 דקות) וקרלוס סרנו מקולומביה (2:31.58 דקות). כבר בשלב המוקדמות הוא קבע שיא ישראלי חדש של 2:32.86 דקות; מדליית ארד במשחה ל-100 מטר גב בתוצאה של 1:10.08 דקות, אחרי אנדריי טרוסוב שקבע שיא עולם חדש של (1:08.14 דקות) ופיפו קרלומנו מארגנטינה (1:08.83 דקות). נוסף לכך, הוא סיים במקום שישי במשחה ל-50 מטר חופשי בשיא ישראלי חדש של 28.49 שניות. במשחקים הפאראלימפיים פריז (2024) הוחלט להעבירו לדרגת נכות נמוכה יותר (S8), עם זאת הוא זכה במדליית ארד במשחה ל-100 מטר גב בתוצאה של 1:07.42 דקות. מליאר מתגורר בקריית מוצקין. מדיה וקבצים בנושא מארק מליאר בוויקישיתוף מארק מליאר, ברשת החברתית פייסבוק מארק מליאר, ברשת החברתית אינסטגרם פירוט השתתפותו בתחרויות המשחקים הפאראלימפיים באתר הרשמי של IPC (באנגלית) מארק מליאר, באתר TheSports.org (באנגלית) מארק מליאר, באתר London 2019 World Para Swimming Allianz Championships (באנגלית) אורן אהרוני, זהב למארק מליאר באליפות אירופה בשחייה פראלימפית, באתר ynet, 19 במאי 2021 אורן אהרוני, מדהים: מדליית זהב ושיא עולם למארק מליאר במשחקים הפראלימפיים, באתר ynet, 27 באוגוסט 2021 ליאור ברטל, ‏מדליית זהב שנייה ושיא עולם לשחיין מארק מליאר בטוקיו, באתר דבר העובדים בארץ ישראל, 29 באוגוסט 2021 ליאור ברטל, ‏תקווה למדליה באליפות העולם: הכירו את השחיין הפראלימפי מארק מליאר, באתר דבר העובדים בארץ ישראל, 9 בספטמבר 2019 ליאור ברטל, ‏הכירו את השחיין הפראלימפי מארק מליאר, באתר דבר העובדים בארץ ישראל, 9 בספטמבר 2019 מארק מליאר, באתר TheSports.org (באנגלית) מארק מליאר, באתר המשחקים הפאראלימפיים בטוקיו (2020)